
Poliamid tulajdonságai dinamikus szilárdsági vizsgálatok alapján

A műszaki műanyagok az utóbbi évtizedekben nagy fejlődésen mentek keresztül, és ez a fejlődés mai napig töretlen. A polimer választék széles skálán mozog, mivel az alapanyagok tulajdonságait kompozitok segítségével változtatják a megrendelő kívánsága szerint. Ezért is gondolom, hogy ezen a téren van értelme a kutatásoknak, mert a szakirodalomban megtalálható információk csekély mértékben állnak a rendelkezésünkre. Napjainkban elmondható, hogy a műszaki műanyagok, más néven a polimerek felhasználása megelőzi a fémek felhasználását. A hétköznapi életben, úgymint az iparban is mindenhol megtalálhatók ezek a termékek. Az anyaghasználatot illetően sok helyen még nem eléggé ismertek a műszaki műanyagok alkalmazása, ami gyakran a nem megfelelő anyagkiválasztást eredményezi, így nem érhető el a kívánt élettartam.

A Quattroplast Kft. megbízásából végezek anyagvizsgálatot, ehhez biztosít számomra Docamid 6G-H megnevezésű polimert, amely speciális katalizálású öntött poliamid. A vizsgálat folyamán 7 különböző átmérőjű rúd állt a rendelkezésemre. A céggel való egyeztetés alapján a rudakat 3 zónára osztottuk fel, továbbá zónánként 10 db próbatestet kell kimunkálni. A próbatestek elkészítésére a Szent István Egyetem tanműhelyében, a mérések elvégzésére a Quattroplast Kft. anyag laborjában kerül sor.

Az elkészített próbatestek vizsgálata két mérési módszer szerint történik. Ezek dinamikus szilárdsági vizsgálatok. A mérési módszerek a következők: Charpy ütővizsgálat, és ütve szakítás. A mérések során kapott eredmények kiértékelése által érzékelhetővé válik, hogy az eltérő átmérők mutatnak-e tulajdonságbeli különbséget. Ha igen, akkor további munka a tulajdonságbeli különbségek okainak a feltárása lenne.



